Senere spesialiserte hun seg på gamlehjem og hybelbygg for kvinner. I 1936 åpnet Kvinnenes hus 2/ Vestkantkvinnenes hus som besto av tre etasjer i funksjonalismens stil med Synnæs som arkitekt. Bakgrunnen for bygget var at på 1920-tallet opprettet høyesterettsadvokat Elise Sem «Kvindernes Boligselskab», som var en stor bygning med 56 leiligheter for aleneboende kvinner. Formålet var å gjøre det enklere for kvinner å ha eiendom i eget navn. I tillegg var hun arkitekt for Cathinka Guldbergs gamlehjem på Lovisenberg, Barnehjem for Sebbelows Stiftelse og Betanien sykehus. Rett før sin død i 1939 fullførte hun Barnas Hus i Oslo.